1

**4. YHTENÄISEN PERUSOPETUKSEN TOIMINTAKULTTUURI**

4.1. Toimintakulttuurin merkitys ja kehittäminen

Perusopetusta kehitetään opetussuunnitelmallisesti ja pedagogisesti yhtenäisenä kokonaisuutena. Perusopetus jäsentyy valtioneuvoston asetuksen mukaisesti vuosiluokkien 1-2, 3-6 sekä 7-9 muodostamiin jaksoihin. Vuosiluokat muodostavat opetuksellisesti eheän ja kasvatuksellisesti johdonmukaisen jatkumon. Yhteistyö esiopetuksen kanssa vahvistaa työn pitkäjänteisyyttä.   
  
Pellossa esiopetus toteutetaan perusopetuksen yhteydessä ja lähitulevaisuudessa kaikki perusopetuksen luokat 0.-6. keskitetään samaan yksikköön.  
Ala- ja yläkoulu toimivat eri rakennuksissa, mutta samassa pihapiirissä. Yhteistyön tulee olla saumatonta.

Käytössä on yhteisiä opettajia.  
Yläkoulun ja lukion välillä tehdään tiivistä yhteistyötä.

Vanhemmat osallistetaan toimintakulttuurin kehittämiseen keskusteluina vanhempainilloissa sekä kohdistamalla vanhemmille erilaisia toimintakulttuurin kehittämiseen liittyviä kyselyitä.

4.2. Toimintakulttuurin kehittämistä ohjaavat periaatteet

Pellon kuntastrategiassa on määritelty Pellon kunnan arvot, joiden avulla suunnistetaan kohti vuotta 2030.

Nämä arvot ovat **kannustaminen** ( *Kyllä se häätyy kannattaa*), **ennakkoluulottomuus** (*Pyrevä ja pruuvaava Pello*) ja **luotettavuus** (*Avoin, arvostava ja uskottava*).

Nämä arvot ovat myös kunnan Lasten ja nuorten hyvinvointisuunnitelman (Suunitelma lasten ja nuorten hyvinvoinnin edistämiseksi sekä lastensuojelun järjestämiseksi ja kehittämiseksi 2014) kivijalkana, joka suuntaa yhtenäisen perusopetuksen toimintakulttuuria.

Näihin arvoihin peilaten koulun ilmapiiri on avoin, kannustava ja myönteinen. Koulun fyysinen ympäristö on viihtyisä ja toimiva. Koulun ja kodin yhteistyö on tiivistä.

Pellon kuntastrategian toimenpideohjelmaan kuuluu **hyvinvointisuunnitelma**, joka ohjaa perusopetuksen toimintaa. Hyvinvointisuunnitelman toteutumista johtaa ja valvoo kunnanhallitus, jonka alaisuudessa toimii hyvinvointilautakunta. Lautakunnan vastuualueeseen kuuluu (Meän lasten, nuorten ja perheiden palvelut) yhtenäinen perusopetus.

2

4.3. Oppimisympäristöt ja työtavat

Nykyaikaiset oppimisvälineet ja tilojen joustava käyttö mahdollistavat hyviin oppimistuloksiin pääsemisen. Opettajien välisellä yhteistyöllä, samanaikaisopetuksella sekä monialaisilla oppimiskokonaisuuksilla luodaan monipuoliset mahdollisuudet ilmiöpohjaiseen opetukseen.

Koulun toimintaa kehitetään yhteistyössä huoltajien ja oppilaiden kanssa. Tältä pohjalta muokataan kouluun ilmapiiri, joka on oppimista edistävä, kannustava sekä turvallinen.  
Näihin päästään modernein pedagogisin menetelmin, joiden keskeisinä tekijöinä ovat yhteistoiminnalliset oppitunnit, ympäristön hyväksikäyttö sekä jatkuva dialogi eri yhteistyökumppaneiden kanssa.  
Vähintään tunti liikuntaa päivässä edesauttaa tavoitteiden saavuttamista.

4.4. Opetuksen eheyttäminen ja monialaiset oppimiskokonaisuudet

Opetuksen eheyttäminen on tärkeä osa perusopetuksen yhtenäisyyttä tukevaa toimintakulttuuria. Eheyttämisen tavoitteena on tehdä mahdolliseksi opiskeltavien asioiden välisten suhteiden ja keskinäisten riippuvuuksien ymmärtäminen. Se auttaa oppilaita yhdistämään eri tiedonalojen tietoja ja taitoja sekä jäsentämään niitä mielekkäiksi kokonaisuuksiksi vuorovaikutuksessa toisten kanssa.

Kokonaisuuksien tarkastelu ja tiedonaloja yhdistelevät, tutkivat työskentelyjaksot ohjaavat oppilaita soveltamaan tietojaan ja tuottavat kokemuksia osallistumisesta tiedon yhteisölliseen rakentamiseen. Oppilaat voivat näin hahmottaa koulussa opiskeltavien asioiden merkitystä oman elämän ja yhteisön sekä yhteiskunnan ja ihmiskunnan kannalta. Samalla he saavat aineksia maailmankuvansa laajentamiseen ja jäsentämiseen.

Opetuksen eheyttäminen edellyttää sekä opetuksen sisältöä että työtapoja koskevaa pedagogista lähestymistapaa. Tämä vaatii kunkin oppiaineen opetuksessa oppiainerajat ylittävää tarkastelua todellisen maailman ilmiöistä tai teemojen kokonaisuuksista.

Oppimiskokonaisuuksien tarkoituksena on käsitellä **toiminnallisesti** oppilaiden **kokemusmaailmaan** kuuluvia ja sitä avartavia asioita. Oppilaiden osallistuminen suunnitteluun on välttämätöntä.

Monialaiset oppimiskokonaisuudet edistävät perusopetukselle asetettujen tavoitteiden saavuttamista ja erityisesti laaja-alaisen osaamisen alueen kehittymistä:

1. ajattelu ja oppiminen
2. kulttuurin osaaminen, vuorovaikutus ja ilmaisu
3. itsestä huolehtiminen, arjen hallinta ja turvallisuus
4. monilukutaito
5. tieto- ja viestintätekninen osaaminen

3

1. työskentely, opiskelu ja työelämässä tarvittava osaaminen
2. osallistuminen, vaikuttaminen ja vastuullisuus.

Jokaisessa oppimiskokonaisuudessa on oltava em. laaja-alaisen osaamisen elementtejä.

Oppimiskokonaisuuksien sisällöiksi etsitään toimintakulttuurin periaatteiden mukaisia, oppiaineiden ja opettajien väliseen yhteistyöhön soveltuvia teemoja.

Oppimiskokonaisuudet suunnitellaan **riittävän pitkäkestoisiksi** siten, että oppilailla on aikaa **syventyä** oppimiskokonaisuuden sisältöön ja työskennellä tavoitteellisesti, monipuolisesti ja pitkäjänteisesti.

Monialaiset oppimiskokonaisuudet laaditaan lukuvuosittain ja ne määritellään koulujen vuosisuunnitelmissa.

Edellisen kevään koulun opettajienkokouksissa suunnitellaan, mitkä oppiaineet otetaan seuraavan lukuvuoden monialaiseen oppimiskokonaisuuteen mukaan.

Syksyllä veso-koulutuksessa oppimiskokonaisuus tarkentuu ja syyslukukauden alussa otetaan oppilaat suunnitteluun mukaan. Myös koulun oppilaskunta osallistetaan. Vanhemmat tulevat mukaan suunnitteluun vanhempainilloissa.

Oppimiskokonaisuus kirjataan lukuvuosisuunnitelmaan, josta selviää myös, mitkä oppiaineet otetaan mukaan. Lukuvuosisuunnitelmaan kirjataan myös se, miten monialainen oppimiskokonaisuus koulussa toteutetaan.

Monialaisia oppimiskokonaisuuksia on oppilasta kohden yksi lukuvuodessa ja koulukohtaisesti päätetään toteuttamisen ajankohdasta. Oppimiskokonaisuuden voi toteuttaa esim. rinnastamalla, jaksottamalla, teemapäivinä, leirikouluina, integroituina kokonaisuuksina tai kokonaisopetuksena. Toteutukseen voidaan ottaa mukaan myös ulkopuolisia kumppaneita.

Oppilaalle annetaan palautetta hänen työskentelystään (=prosessiarviointi) sekä tavoitteiden saavuttamisesta oppimiskokonaisuuden aikana. Oppilaan osoittama osaaminen **otetaan huomioon eri oppiaineissa** annettavaa sanallista arviota tai arvosanaa muodostettaessa.

Oppimiskokonaisuus arvioidaan opettajien yhteistyönä.

Opintojen aikaisessa arvioinnissa on tärkeää myös oppilaiden toimijuutta kehittävä **ryhmäarviointi, vertaisarviointi** ja **itsearviointi.**   
Oppilaita ohjataan vertaisarviointiin ja kannustetaan antamaan rakentavaa palautetta toisilleen ja opettajille.